Incident grav la o școală din Brașov. Patru elevi sunt acuzați că au agresat sexual doi colegi mai mici, de 11 ani
Patru elevi de la o școală din județul Brașov sunt acuzați de agresiune sexuală asupra a doi colegi mai mici, în vârstă de 11 ani.
Faptele s-ar fi petrecut în școală, în timpul pauzelor și au fost inspirate de un joc vizionat pe TikTok, spun copiii. Atenție, urmează detalii care vă pot afecta emoțional.
Elevii mai mari i-au împins cu forța pe cei mici în sala lor de clasă, unde i-ar fi atins în locuri nepotrivite, gesturile având o conotație sexuală. Tocmai se sunase de intrare, iar profesorul de serviciu se îndrepta spre cancelarie să-și ia catalogul pentru următoarea oră și nu a observat momentul.
Copiii care au asistat la scenă nu au reclamat nimic, pentru că au considerat totul o joacă prostească. Unul dintre cei agresați, traumatizat, a povestit acasă ce i s-a întâmplat, iar mama lui a anunțat psihologul școlii.
După dezvăluirea întâmplării, în unitatea de învățământ a avut loc o anchetă disciplinară. Elevii găsiți vinovați au fost sancționați cu suspendarea burselor. În plus, profesorii au hotărât să nu mai participe la festivitățile de absolvire a clasei a opta, pentru a evidenția că atitudinea copiilor a fost greșită. Sesizată, și Poliția face cercetări în acest caz. Atât agresorii, cât și victimele vor primi consiliere psihologică.